MT Il-Ġurnal Uffiċjali ta’ l-Unjoni Ewropea C 211/12

Opinjoni tal-Kumitat Ekonomiku u Soċjali Ewropew dwar Il-Proposta ta' regolament tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur u magni rigward l-emissjonijiet minn vetturi heavy-duty (Euro VI) u dwar l-aċċess għal informazzjoni dwar it-tiswija u l-manutenzjoni tal-vetturi

COM(2007) 851 finali — 2007/0295 (COD)

(2008/C 211/03)

Nhar it-30 ta' Jannar 2008, il-Kunsill iddeċieda, b'konformità ma' l-Artikolu 95 tat-Trattat li jistabbilixxi l-Komunità Ewropea, li jikkonsulta lill-Kumitat Ekonomiku u Soċjali Ewropew dwar

Proposta għal regolament tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur u magni rigward l-emissjonijiet minn vetturi heavy-duty (Euro VI) u dwar l-aċċess għal informazzjoni dwar it-tiswija u l-manutenzjoni tal-vetturi.

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-3 ta' April 2008. Ir-rapporteur kien is-Sur Ranocchiari.

Matul l-444 sessjoni plenarja tiegħu li nżammet fit-22 u t-23 ta' April 2008 (seduta tat-22 ta' April 2008), il-Kumitat Ekonomiku u Soċjali Ewropew adotta din l-opinjoni b'142 voti favur, u 3 astensjonijiet.

1. Konklużjonijiet u rakkomandazzjonijiet

1.1 It-tkabbir fit-talba għall-mobbiltà, il-proporzjon ta' vetturi privati u fuq kollox, il-problemi maħluqa mill-konġestjoni tat-traffiku — iżda mhux biss — fiż-żoni urbani għenu biex jagħmlu t-trasport bit-triq qasam ta' attività tal-bniedem fejn qed tingħata attenzjoni dejjem akbar lill- istima ta' l-impatt ambjentali. Il-proposta tal-Kummissjoni biex tnaqqas l-emissjoni ta' inkwinanti atmosferiċi minn vetturi heavy-duty tista' tiġi kkunsidrata fl-istess kuntest.

1.2 Il-KESE jappoġġja l-proposta għall-applikazzjoni ta' ħtiġijiet ambjentali u skadenzi industrijali, li jqisha adegwata kemm fir-rigward ta' l-effettività u ta' l-iskadenzi tagħha.

1.3 Il-KESE jaqbel ma' l-opinjoni tal-Kummissjoni li r-regolament attwali hu pass lejn l-armonizzazzjoni globali tal-limiti ta' l-emissjonijiet.

1.4 Il-KESE jikkonsidra l-għażla ta' regolament bħala strument legali, raġonevoli u partikolarment adegwat, għaliex dan jiżgura metodi speċifiċi ta' implimentazzjoni u skadenzi għall-Istati Membri kollha — aspett partikolarment importanti f'leġislazzjoni daqstant teknika.

1.5 Il-KESE jappoġġja bis-sħiħ id-dritt ta' l-operaturi indipendenti li jkunu żgurati aċċess għal informazzjoni dwar it-tiswija tal-vettura. Madankollu għandu dubji serji dwar l-opzjoni li testendi l-format standardizzat OASIS, maħsub għal vetturi tal-passiġġieri, fuq vetturi kummerċjali heavy-duty.

1.6 Sabiex jixxejjen dan it-tħassib, il-KESE jittama li l-Kummissjoni ser tkompli tfittex soluzzjonijiet alternattivi li jista' jkollhom l-istess vantaġġi maħsuba bħas-sistema OASIS, iżda jkunu aktar sempliċi u orħos biex jiġu applikati mill-utenti.

1.7 Għalhekk il-KESE jerġa' jisħaq il-ħtieġa ta' politiki tal-Kummissjoni dwar it-tnaqqis ta' l-emissjonijiet ta' inkwinanti sabiex titħeġġeġ l-introduzzjoni ta' vetturi li jieħdu fjuwils alternattivi b'anqas emissjonijiet ta' nitroġeni ossidi u tal-partikulati, u biex jiġi żgurat li r-regolament prospettiv isemmi ukoll il-kunċett tal-kwalità tal-fjuwil.

1.8 Il-KESE jemmen li r-referenza għal kejl obbligatorju ta' l-emissjonijiet tas-CO2 mhix adegata għal strument li għandu jkopri biss l-emmissjonijiet ta' inkwinant. Il-KESE jibża li l-kumplessità u n-natura speċifika ta' din il-kwistjoni, li għandha implikazzjonijiet konsiderevoli għall-kompetittività, tista' twassal għal dibattitu li jista' jmajna l-proċess leġislattiv u jdewwem ir-riżultati mistennija tar-regolament. Għaldaqstant, il-KESE jissuġġerixxi li t-tema tas-CO2 tkun is-suġġett ta' regolament ad hoc meta tkun disponibbli informazzjoni aktar preċiża minn dik attwali.

2. Introduzzjoni

2.1 Għalkemm f'dawn l-aħħar għaxar snin il-kwalità ta' l-arja tjiebet, għad hemm problemi sinifikanti bil-kwalità ta' l-arja ma' l-Unjoni Ewropea kollha, speċjalment fiż-żoni urbani u f'reġjuni ferm popolati.

2.2 Sa l-2020 l-UE ser tkun għadha l-bogħod milli tilħaq l-objettivi tas-sitt programm ta' azzjoni ambjentali. Fost il-forom differenti ta' tniġġis, dak ġej mill-materja partikulata qed iħasseb dejjem aktar lill-komunità xjentifika: ir-Regolament propost, diskuss f'din l-opinjoni, għandu l-għan li jtejjeb il-kwalità ta' l-arja mingħajr ma jaffettwa ħażin lill-kompetittività industrijali u l-moviment liberu tal-merkanzija.

2.3 Hekk kif intqal mill-Viċi-President Verheugen, l-istandard il-ġdid Euro VI ser ikun ukoll pass 'il quddiem lejn l-armonizzazzjoni globali għaliex jaħseb għal valuri ta' limitu ta' l-emissjonijiet simili għal dawk ta' l-Istati Uniti ta' l-Amerika.

2.4 Il-partiċelli li jiffurmaw il-materja partikulata, kemm dawk naturali u dawk ġejjin minn attivitajiet tal-bniedem — b'mod speċjali l-proċessi ta' kombustjoni — għandhom struttura kumplessa u differenti kemm mill-aspett ta' kimika kif ukoll fid-daqs.

2.5 Irid jitqies li, għalkemm l-każijiet ta' tniġġis qawwi minn partikuli fini huwa spiss marbut ma' l-effetti ta' attivitajiet tal-bniedem, dawn iseħħu ukoll 'il bogħod miż-żoni ta' densità urbana kaġun ta' fenomeni naturali, kundizzjonijiet meterjoloġiċi partikulari u mit-topografija lokali. Barraminhekk il-proporzjon tas-sorsi differenti ta' l-emissjonijiet jista' jvarja b'mod sinifikanti minn żona għall-oħra: l-Aġenzija Ewropea għall-Ambjent (EEA) tikkalkula li fl-Ewropa tal-15, 26 % ta' l-emissjonijiet kollha marbutin ma' l-attivitajiet tal-bniedem huma kkaġunati mit-trasport bit-triq.

2.6 Għall-darb'oħra, dan jikkonferma li l-problema marbuta ma' l-emissjonijiet u l-inkwinanti trid dejjem tiġi evalwata minn kull aspett u bħala parti minn approċċ integrat.

2.7 F'dan ir-rigward, il-KESE jilqa' l-fatt li l-Kummissjoni żviluppat il-proposta tagħha fil-kuntest tal-programm “Arja Nadifa Għall-Ewropa” (CAFE (1)), li pprovda l-bażi teknika għall-preparazzjoni ta' l-Istrateġija Tematika dwar it-Tniġġis ta' l-Arja.

2.8 Il-KESE jilqa' ukoll l-approċċ b'livelli diversi li adottat il-Kummissjoni dwar din il-kwistjoni. Ir-Regolament propost se jistabbilixxi l-prinċipji ewlenin tad-dispożizzjonijeit il-ġodda, għall-adozzjoni permezz tal-proċedura ta' ko-deċiżjoni. L-ispeċifikazzjonijiet tekniċi li jimplimentaw id-dispożizzjonijiet prinċipali se jkunu stabbiliti f'Regolament ieħor, li għandu jiġi adottat mill-Kummissjoni bl-għajnuna ta' kumitat regolatorju għall-adattament għall-progress tekniku, skond il-proċedura tal-komitoloġija.

3. Il-proposta tal-Kummissjoni

3.1 Il-Kummissjoni riedet tidentifika l-miżuri meħtieġa sabiex tilħaq il-livelli mixtieqa ta' kwalità ta' l-arja Euro VI hi miżura importanti biex tnaqqas l-emissjonijiet tal-gassijiet (bħall-ossidi tan-nitroġenu — NOx u l-idrokarbonji — HC) u tal-materja partikulata.

3.2 Ir-Regolament japplika għall-vetturi tal-kategoriji M1, M2, N1 u N2 kif ġew iddefiniti fl-Anness II tad-Direttiva 2007/46/KE, b'massa ta' referenza li taqbeż l-2 610 kg u għall-vetturi bil-mutur kollha tal-kategoriji M3 u N3, kif ġew ddefiniti f'dak l-Anness. Madankollu, dan ma japplikax, jekk il-manifattur jitlob dan, għall-vetturi tal-kategoriji M1, M2, N1 u N2 b'massa ta' referenza li ma taqbiżx l-2 840 kg approvati skond it-tip skond ir-Regolament (KE) 715/2007 (2).

3.3 Il-limiti ta' l-emissjonijiet mill-egżost l-ġodda li qed jiġu proposti (EuroVI) ser juru tnaqqis ta' 80 % tan-NOx u ta' 66 % tal-materja partikulata meta mqabbla mal-livelli ta' l-Euro V (meħtieġa għal reġistrazzjonijiet ġodda sa mill-1 ta' Ottubru 2008). F'dan il-każ il-limiti ta' emissjonijiet awtorizzati se jkunu konformi ma' dawk ippjanati għall-istess perijodu fl-Istati Uniti. Ir-Regolament jaħseb ukoll, għad-dħul ta' limitu fuq in-numru ta' partiċelli li jistgħu jiġu emessi, darba li jkun żviluppat metodu ta' kejl speċifiku.

3.4 Ir-Regolament propost jiffissa l-limiti skond iċ-ċikli ta' test attwali, iżda jaħseb għall-introduzzjoni ta' ċikli armonizzati dinjija (WHDC), darba li jkun possibbli li jiġu mqabbla l-emissjonijiet mkejla maċ-ċikli attwali dawk mkejla skond iċ-ċikli armonizzati.

3.5 Meta mqabbel mal-leġislazzjoni attwalment fis-seħħ, ir-Regolament itawwal il-ħajja utli ta' vettura skond kemm jiflaħ strapazz it-tagħmir għall-kontroll tat-tniġġis u għall-konformità waqt l-użu.

3.6 Għal din il-fini, id-definizzjonijiet ta' ħajja utli għall-kategoriji differenti ta' vetturi ser tiġi estiża kif ġej: a. 160 000 km jew ħames snin, liema minnhom jiġi l-ewwel, fil-każ ta' magni mwaħħla fuq vetturi ta' kategorija M1, N1 u M2; b. 300 000 km jew sitt snin, liema minnhom jiġi l-ewwel, fil-każ ta' magni mwaħħla fuq vetturi tal-kategoriji N2, N3 b'massa massima teknikament permissibbli li ma teċċedix is-16-il tunnellata metrika u M3 Klassi I, Klassi II u Klassi A, u Klassi B b'massa massima teknikament permissibbli li ma teċċedix is-7.5 tunnellati metriċi; c. 700 000 km jew seba' snin, liema minnhom jiġi l-ewwel, fil-każ ta' magni mwaħħla fuq vetturi tal-kategorija N3 b'massa massima teknikament permissibbli li teċċedi s-16-il tunnellata metrika u M3 Klassi I, Klassi II u Klassi A, u Klassi B b'massa massima teknikament permissibbli li teċċedi s-7.5 tunnellati metriċi;

3.7 Ir-Regolament propost jipprovdi għal Regolament ta' implimentazzjoni ieħor li għandu jinħareġ mill-Kummissjoni, li d-dispożizzjonijiet tiegħu jkopru: — l-emissjonijiet mit-tailpipe, inklużi iċ-ċikli tat-test, l-emissjonijiet off-cycle, in-numru ta' partiċelli, l-emissjonijiet waqt idling speed, l-opaċità tad-duħħan u l-funzjonament korrett u r-riġenerazzjoni tat-tagħmir għall-kontroll tat-tniġġis; — l-emissjonijiet mill-crankcase; — is-sistemi OBD u r-rendiment waqt l-użu tat-tagħmir għall-kontroll tat-tniġġis — kemm jiflaħ strapazz it-tagħmir għall-kontroll tat-tniġġis, it-tagħmir sostitut għall-kontroll tat-tniġġis, il-konformità tal-magni u tal-vetturi waqt l-użu, il-konformità tal-produzzjoni u ta' kemm il-vettura jew il-magna tkun tajba għat-triq; — l-emissjonijiet tad-dijossidu tal-karbonju u l-konsum tal-fjuwil; — l-għoti ta' estensjoni għall-approvazzjonijiet tat-tip; — it-tagħmir tat-testijiet; — il-fjuwils ta' referenza; — il-kejl tal-qawwa tal-magna; — id-dispożizzjonijiet speċifiċi sabiex tkun żgurata il-ħidma korretta tal-miżuri ta' kontroll tan-NOx; dawn il-miżuri għandhom jiżguraw li l-vetturi li jenħtieġu reaġent sabiex jirrispettaw il-valuri ta' limitu għall-emissjonijiet tan-NOx ma jistgħux jitħaddmu mingħajr tali reaġent.

3.8 Ir-Regolament jistipula ukoll li operaturi indipendenti għandu jkollhom aċċess mhux ristrett u standardizzat għal informazzjoni dwar sistemi dijanjostiċi fil-vettura (OBD) u għal informazzjoni dwar it-tiswija u l-manutenzjonital-vetturi (3). B'referenza għar-Regolament aktar dettaljat l-ieħor, dan jistipula li l-informazzjoni dwar is-sistema dijanjostika fil-vettura (OBD) u l-informazzjoni dwar it-tiswija u l-manutenzjoni tal-vetturi jkunu disponibbli permezz tas-siti web fil-format standardizzat żviluppat minn kumitat tekniku ta' partijiet interessati (dak li jissejjaħ il-“format OASIS” (4)).

3.9 Skond ir-Regolament, l-istandard Euro VI għandu japplika mill-: — 1 ta' April 2013 għall-approvazzjonijiet il-ġodda tat-tip; u — mill-1 ta' Ottubru 2014 għar-reġistrazzjonijiet il-ġodda.

4. Kummenti ġenerali

4.1 Minkejja ż-żieda konsiderevoli fin-numru ta' vetturi fit-toroq, il-kwalità ta' l-arju tjiebet fl-aħħar deċennju. Madankollu, l-UE kollha kemm hi għadha xi ftit il-bogħod milli ssolvi l-problema tat-tniġġis ta' l-arja, speċjalement fiż-żoni urbani u f'reġjuni ferm popolati. Għalhekk il-KESE jilqa l-proposta tal-Kummissjoni li tistabbilixxi regoli armonizzati dwar il-kostruzzjoni tal-vetturi bil-mutur bil-għan li jiġi żgurat il-funzjonament tas-suq intern waqt li fl-istess ħin ikun previst livell għoli ta' ħarsien ambjentali.

4.2 Il-limiti ta' emissjoni ta' l-Euro IV għat-trakkijiet u għall-karozzi tal-linja huma applikabbli mid-9 ta' Novembru 2006 u l-limiti ta' emissjoni ta' l-Euro V se japplikaw mill-1 ta' Ottubru 2008 għall-omologazzjonijiet il-ġodda. Għalhekk il-KESE jikkonferma d-dati proposti għall-applikazzjoni tar-Regolament il-ġdid.

4.3 Peress li l-proposta ma taqax taħt il-kompetenza esklussiva tal-Komunità, il-KESE jappoġġja l-applikazzjoni tal-prinċipju tas-sussidjarjetà. Madankollu, jaqbel ma' l-opinjoni tal-Kummissjoni, li b'għarfien sħiħ, kemm tal-ħtieġa li jkun evitat li jitfaċċaw ostakli għas-suq uniku kif ukoll minħabba l-implikazzjonijiet transkonfinali tat-tniġġis ta' l-arja, l-għanijiet tal-proposta ma jistgħux jintlaħqu biżżejjed bl-azzjonijiet ta' l-Istati Membri, iżda jenħtieġu l-miżuri miftiehma ta' rabta fil-livell ta' l-UE.

4.4 Il-KESE jikkonferma ukoll l-għażla ta' direttiva bħala strument legali, għaliex din tiżgura metodi speċifiċi ta' implimentazzjoni u dati limitu għall-Istati Membri kollha — aspett partikolarment importanti f'leġislazzjoni daqstant teknika.

4.5 Il-Kumitat jaqbel mal-punti magħmula f'paragrafi 5 u 6 ta' l-introduzzjoni għar-Regolament propost li “Biex jintlaħqu l-għanijiet ta' l-UE għall-kwalità ta' l-arja jinħtieġ sforz kontinwu sabiex jitnaqqsu l-emissjonijiet tal-vetturi. Għal dik ir-raġuni, l-industrija għandha tkun provduta b'informazzjoni ċara dwar il-valuri ta' limitu futuri ta' l-emissjonijiet”. u li“L-iffissar ta' valuri ta' limitu għall-emissjonijiet ta' l-ossidu tan-nitroġenu minn kmieni għandu jipprovdi sigurtà fl-ippjanar tul perijodu twil ta' żmien u mifruxa ma' l-Ewropa kollha għall-manifatturi tal-vetturi”.

4.6 Il-KESE jaqbel ukoll mal-Kummissjoni li fl-iffissar ta' standards ta' emissjoni huwa importanti li jitqiesu l-implikazzjonijiet għall-kompetittività tas-swieq u l-manifatturi, l-ispejjeż diretti u indiretti imposti fuq in-negozji u l-benefiċċji li jakkumulaw f'termini ta' stimolu lill-innovazzjoni, it-titjib tal-kwalità ta' l-arja, tnaqqis fl-ispejjeż tas-saħħa u ż-żieda fl-istennija għall-ħajja.

4.7 Il-KESE jappoġġja bis-sħiħ id-dritt ta' l-operaturi indipendenti li jkunu żgurati aċċess għal informazzjoni dwar it-tiswija tal-vettura. Madankollu għandu dubji serji dwar l-opzjoni li testendi l-format OASIS standardizzat, maħsub għal vetturi tal-passiġġieri fuq vetturi kummerċjali heavy-duty.

4.7.1 Vetturi ta' serje ta' produzzjoni fuq skala kbira m'humiex koperti mir-regolament, li japplika għall-vetturi kummerċjali b'massa ta' referenza li teċċedi l-2 610 kg. Il-vetturi kummerċjali huma prodotti f'ħafna verżjonijiet u varjetajiet differenti, li jagħmilha diffiċli u għali ħafna biex wieħed jipprova jistandardizza informazzjoni fuq il-vantaġġi reali li jintrebħu, dan ukoll meta wieħed jikkunsidra li d-ditti tat-tiswija għal vetturi kummerċjali heavy-duty huma ftit u jispeċjalizzaw fi grad għoli fuq mudelli speċifiċi. L-applikazzjoni tas-sistema OASIS fuq ditti ta' tiswija ta' vetturi kummerċjali heavy-duty, li kważi kollha huma SMEs, tfisser impożizzjoni fuqhom ta' piżijiet finanzjarji u organizzazzjonali konsiderevoli, sabiex tiġi installata u amministrata s-sistema l-ġdida. Dawn il-piżijiet jegħlbu l-benefiċċji maħsuba għall-utent. Dawn id-dubji ġejjin mid-differenza sinifikanti bejn iż-żewġ setturi. B'kuntrast mas-settur tal-karozzi, ditti ta' tiswija għall-vetturi kummerċjali heavy-duty huma ftit fin-numru u jispeċjalizzaw f'numru ristrett ta' mudelli; madankollu l-persunal tagħhom għandhom kwalifiki għoljin u huma kapaċi jitkellmu mal-manifatturi mingħajr ħteġa ta' miżuri ta' appoġġ addizzjonali.

4.7.2 Għalhekk, fid-dawl ta' dak li ġara, il-KESE jipproponi li l-Kummissjoni tagħmel stima ta' l-impatt immirata fuq analiżi spiża/benefiċċju dwar l-użu ta' l-OASIS fuq soluzzjonijiet oħra possibbli li huma aktar sempliċi u orħos

4.8 Il-KESE jerġa jenfasizza l-ħtieġa, enfasizzata aktar kmieni b'rabta ma' proposti oħra tal-Kummissjoni, biex tħeġġeġ l-introduzzjoni ta' vetturi li jieħdu fjuwils alternattivi, li jista' jkollhom emissjonijiet baxxi ta' ossidi tan-itroġenu u partikulati. Għalhekk jaqbel mal-ħtieġa ta' valuri ta' limitu għall-idrokarbonji, idrokarbonji mhux tal-metanu u għall-metanu.

4.9 Fir-rigward tal-proċedura tat-test li tipprovdi l-bażi għar-regolamenti tal-KE dwar l-emissjonijiet u l-approvazzjoni tat-tip, il-KESE jittama li l-Kummissjoni għandha tadotta malajr kemm jista' jkun ċikli ta' sewqan armonnizzati dinjija.

4.10 Ir-Regolament jaħseb ukoll għal kejl tal-konsum tal-fjuwil u ta' l-emissjonijiet tas-CO2 u għalhekk jiċċaqlaq kemmxejn mill-objettiv dikjarat tiegħu, li hu dak li jnaqqas l-inkwinanti atmosferiċi.

4.10.1 Id-data wżata għal dan il-kejl tinkiseb minn testijiet tal-magni minn dinamometri, li fir-realta m'humiex rappreżentattivi tal-vettura sħiħa. Kif inhu magħruf. l-effiċjenza ta' l-enerġija tal-vettura tiddependi minn aspetti differenti li fosthom il-magna hi biss element wieħed importanti fost ħafna oħrajn (it-trasmissjoni, l-aerodinamiċi, ir-resistenza ta' l-irrowljar, il-partijiet awżiljarji, eċċ). L-istess tip ta' magna tista' tintuża f'vetturi b'karatteristiċi u għanijiet differenti ħafna (vetturi għat-trasport ta' merkanzija tqila, vetturi għall-kostruzzjoni, karozzi tal-linja lokali, eċċ.)

4.10.2 F'dan il-kuntest, il-Kumitat ifakkar li l-għan tal-Kummissjoni li tinkludi l-vetturi N1, mniżżel fil-komunikazzjoni tagħha dwar l-istrateġija biex jitnaqqsu l-emissjonijiet ta' CO2 [COM(2007) 19 finali], kienet ġiet abbandunata meta tressaq ir-Regolament innifsu [COM(2007) 856 finali] — u bir-raġun, meta wieħed iqis l-speċifiċita tas-suġġett u kemm mhix adegwata d-data disponibbli.

4.10.3 Il-KESE jinnota wkoll li fir-rigward tal-vetturi kummerċjali, hemm talba qawwija mis-suq għal tnaqqis fil-konsum tal-fjuwil (bi tnaqqis simili ta' l-emissjonijiet tas-CO2), meta jitqies li l-fjuwil jirrappreżenta l-ogħla spiża ta' ħidma fis-settur tat-trasport. Għalhekk hi l-kompetizzjoni li twassal lill-manifatturi tal-vetturi biex jipprovdu l-aktar soluzzjonijiet avvanzati fir-rigward tal-konsum tal-fjuwil u b'konsegwenza ta' l-emissjonijiet tas-CO2.

4.10.4 Fir-rigward tal-kejl ta' l-emissjonijiet tas-CO2, il-KESE jixtieq jagħmel punt importanti li jekk id-data dwar il-konsum tal-fjuwil u s-CO2, mkejla biss bit-testijiet fuq il-magni, kellha tintuża biex jiġu determinati l-inċentivi jew it-taxxi possibbli, din tista' tgħawweġ is-suq b'mod irrazzjonali.

4.10.5 Fid-dawl ta' dak kollu li ntqal, il-KESE jikkonferma l-qbil tiegħu ma' l-opportunità li ssir liġi malajr kemm jista' jkun anke dwar l-emissjonijiet tas-CO2 minn vetturi ta' piż qawwi, iżda jaħseb li jkun aħjar jekk is-suġġett jiġi diskuss separatament, permezz ta' tfassil ta' proposta speċifika, anke sabiex ma jkunx hemm riskju ta' dibattitu konflitwali li jista' jdewwem l- approvazzjoni tar-regolament attwali.

4.11 Meta titqies in-nuqqas ta' ħeġġa tas-suq li jixtri vetturi aktar nodfa minħabba l-prezz għoli tagħhom, il-Kumitat hu favur il-possibbiltà ta' introduzzjoni ta' inċentivi finanzjarji għall-akkwist tagħhom u jħoss illi l-Istati Membri għandhom, permezz ta' skemi varji ta' inċentivi varji, jħaffu t-tqegħid fis-suq ta' vetturi li jissodisfaw ir-rekwiżiti adottati fil-livell ta' l-UE.

4.12 Il-KESE żgur jappoġġja l-proposta li l-Istati Membri jistabbilixxu regoli dwar il-penali applikabbli għal ksur tad-dispożizzjonijiet ta' dan ir-Regolament u li dawn il-penali jkunu effettivi, proporzjonati u dissważivi.

4.13 Il-Kumitat jemmen li d-dati ta' implimentazzjoni proposti mill-Kummissjoni (l-1 ta' April 2013 għall-approvazzjoni ta' tipi ġodda u l-1 ta' Ottubru 2014 għar-reġistrazzjonijiet il-ġodda) huma adegwati. Filfatt li ħames snin ta' stabbiltà bejn livell ta' emissjonijiet u l-ieħor huma biżżejjed biex jagħtu ċans lill-industrija tikseb ir-ritorn ekonomiku fuq l-investiment magħmul biex jinġiebu fis-suq is-soluzzjonijeit il-ġodda.

4.14 Madankollu, il-KESE jappoġġja l-proposta tal-Kummissjoni li ma tapplikaz ir-Regolament il-ġdid jekk manifattur jitlob dan, għall-vetturi tal-kategoriji M1, M2, N1 u N2 b'massa ta' referenza li ma teċċedix l-2 840 kg approvati skond it-tip taħt ir-Regolament (KE) 715/2007. Fi kliem ieħor il-KESE jappoġġja l-fatt li għall-vetturi borderline f'termini ta' tunnellaġġ, ċertu grad ta' flessibbiltà ta' approvazzjoni tat-tip hi permessa biex tippermetti risposta aktar effiċjenti għat-talbiet differenti ta' klijenti, kif ukoll fir-rigward ta' l-iskambju bejn il-konsum tal-fjuwil, in-numru ta' kilometri u l-emissjonijiet ta' inkwinant.

5. Kummenti Speċifiċi

5.1 Il-KESE jaqbel mal-limiti ta' l-emissjonijiet proposti, li huma dawk tax-xenarju A (5) kkunsidrati mill-Kummissjoni u preferuti mill-maġġoranza tal-partijiet interessati nvoluti fil-proċess ta' konsultazzjoni.

5.2 Madankollu, il-Kumitat jaħseb li għal darb'oħra għandu jerġa jqajjem il-kwistjoni tar-relazzjoni inversa bejn l-emissjonijiet tan-NOx u s-CO2. Minħabba li t-tnaqqis ta' l-emissjonijiet tat-tnejn hu obbjettiv ambjentali ewlieni, hu importanti li l-limiti tan-NOx ikunu bilanċjati sabiex ma jkunx hemm żieda f'salt fl-emissjonijiet tas-CO2. Fil-verità, it-tnaqqis mistenni tan-NOx se jsarraf f'żieda ta' 2-3 % fl-emissjonijiet tas-CO2. B'referenza għal studju mwettaq fl-Istati Uniti fl-2004, il-Kummissjoni ssostni li sakemm jiġi implimentat ir-regolament, iż-żieda antiċipata attwali ser tkun ġiet ikkumpensata minn avvanzi fit-teknoloġija tal-magna. Madankollu l-KESE jissuġġerixxi l-aġġornament ta' dan l-istudju sabiex tinkiseb informazzjoni aktar ta' min jafdha dwar l-effetti tal-limitu tan-NOx fuq il-konsum u fuq l-emissjonijiet sussegwenti tas-CO2. Propost fuq il-konsum tal-fjuwil u fuq l-emissjonijiet konsegwenti tas-CO2.

5.3 Kif ġa dikjarat, il-KESE jilqa l-approċċ parallel f'ħafna livelli, li jillimita l-proċedura ta' ko-deċiżjoni għal elementi ta' rilevanza politika akbar u jiddelega għall-komitoloġija l-miżuri ta' implimentazzjoni u d-dettalji tekniċi.

5.4 Madankollu għandu jiġi nnutat li ħafna mill-miżuri afdati lill-kumitat regolatorju (OBD, numru ta' partiċelli, skemi biex jikkonvinċu lis-sewwieqa fejn jinħtieġ reaġent, eċċ.) huma kumplessi ħafna u għandhom implikazzjonijiet kbar fuq it-teknoloġija tal-vettura. Għalhekk il-Kumitat jirrakkomanda li dawn l-aspetti kollha jiġu implimentati f'fażi waħda flimkien mal-limiti ta' l-Euro VI, u li tingħata skadenza adegwata bejn id-dħul fis-seħħ u l-implimentazzjoni, f'dak li għandu x'jaqsam ma' l-evalwazzjoni ta' dan ir-Regolament, sabiex l-industrija jkollha biżżejjed żmien biex twettaq l-iżvilupp meħtieġ.

Brussell, it-22 ta' April 2008 Il-President tal-Kumitat Ekonomiku u Soċjali Ewropew Dimitris DIMITRIADIS

(1) CAFE, Arja Nadifa għall-Ewropa. Dan il-programm tnieda bil-komunikazzjoni COM(2001) 245. Il-miri tiegħu huma l-iżvilupp ta' strateġija għall-evalwazzjoni tad-direttivi dwar il-kwalità ta' l-arja u l-effettività tal-programmi mħaddma fl-Istati Membri; l-iżgurar ta' monitoraġġ kostanti tal-kwalità ta' l-arja, il-promozzjoni tad-disseminazzjoni ta' l-informazzjoni pubblika, u l-kontribut għar-reviżjoni u l-aġġornament tal-limiti ta' l-emissjonijiet kif ukoll fil-ħolqien ta' skemi ġodda ta' monitoraġġ u mmudellar.

(2) Vetturi tal-kategorija N huma vetturi tal-merkanzija li għandhom ta' l-inqas 4 roti. Dawn jinqasmu fi tliet kategoriji: N1, N2 u N3, skond il-piż massimu: N1 < 3 500 kg; N2 < 12 000 kg; N3 > 12 000 kg. Il-Kategorija N1 hi ukoll maqsuma fi tliet sotto-kategoriji: NI, NII u NIII, ukoll skond il-piż. Il-kategorija M tkopri vetturi tal-passiġġieri b'ta l-inqas erba' roti. Huma maqsuma fi tliet kategoriji (M1, M2, M3) skond in-numru ta' positijiet u l-piż massimu: M1 < 9 postijiet; M2 > 9 postijiet u < 5 000 kg; M3 > 9 postijiet u > 5 000 kg.

(3) “Informazzjoni dwar it-tiswija u l-manutenzjoni tal-vettura” tirreferi għall-informazzjoni kollha meħtieġa għad-dijanjożi, manutenzjoni, ispezzjoni, monitoraġġ regolari, riprogrammazzjoni jew installazzjoni mill-ġdid tal-vettura li l-manifatturi jipprovdu lill-bejjiegħa u lil dawk li jseewu awtorizzati minnhom, flimkien ma' l-emendi u s-supplimenti kollha għal din l-informazzjoni li joħorġu. Din l-informazzjoni tinkludi kull informazzjoni meħtieġa biex jitwaħħlu partijiet jew tagħmir fuq il-vetturi.

(4) OASIS — Organizzazzjoni għat-Titjib ta' l-Istandards ta' Informazzjoni Strutturati (Organization for the Advancement of Structured Information Standards).

(5) Stima ta' impatt, punt 6.2.2: Euro VI sotto-opzjonijiet tal-valur limitu ta' emissjoni.